Οι ΗΠΑ προσφέρουν βοήθεια στην Ιαπωνία
η Αμερικανική Υπηρεσία Διεθνούς Ανάπτυξης συντονίζει την χορήγηση οικονομικής και υλικής βοήθειας προς τη χώρα
Ο πρέσβης της Ιαπωνίας στην Ουάσιγκτον, Ισίρο Φουτζισάκι, ευχαρίστησε τις ΗΠΑ και τις υπόλοιπες χώρες που έσπευσαν να προσφέρουν βοήθεια στην χτυπημένη από το σεισμό χώρα του. Ο πρέσβης Φουτζισάκι δήλωσε στο δημόσιο ραδιόφωνο των ΗΠΑ την Κυριακή ότι πρώτη προτεραιότητα της χώρας του είναι να σώσει όσο το δυνατόν περισσότερους ανθρώπους μπορεί, καθώς ο αριθμός των νεκρών ανεβαίνει κάθε ώρα που περνάει. Τόνισε επίσης ότι οι αρμόδιοι αξιωματούχοι εργάζονται για να αποτρέψουν τον κίνδυνο ενός πυρηνικού ατυχήματος. Όπως είπε η ταχύτητα αντίδρασης αποτελεί το πιο σημαντικό στοιχείο. Ο Λευκός Οίκος εξέδωσε ανακοίνωση προς στήριξη του λαού της Ιαπωνίας. Όπως αναφέρει η ανακοίνωση, η Αμερικανική Υπηρεσία Διεθνούς Ανάπτυξης συντονίζει την αποστολή βοήθειας προς την χώρα. Ο αμερικανός πρέσβης στην Ιαπωνία Τζον Ρος κήρυξε κατάσταση έκτακτης ανάγκης, που του απελευθερώνει άμεσα κονδύλι ύψος 100 χιλιάδων δολαρίων για να βοηθήσει στην αντιμετώπιση της καταστροφής. Το αμερικανικό αεροπλανοφόρο Ρόναλντ Ρέιγκαν έφτασε στις ακτές της Ιαπωνίας την Κυριακή, προπορευόμενο και άλλων αμερικανικών πλοίων που κατευθύνονται στην περιοχή. Διασωστικές ομάδες και ανθρωπιστική βοήθεια στέλνονται στην Ιαπωνία για να την βοηθήσουν να αντιμετωπίσει τις συνέπειες από τον σεισμό και το τσουνάμι και να αποτρέψουν μια πυρηνική κρίση. Οι Ιάπωνες μηχανικοί χρησιμοποιούν θαλασσινό νερό για να ψύξουν τους πυρηνικούς αντιδραστήρες που έχουν υποστεί ζημιές μια προσπάθεια που ορισμένοι επιστήμονες χαρακτηρίζουν απεγνωσμένη. Η Ιαπωνία έχει κηρύξει κατάσταση έκτακτης ανάγκης σε αρκετά από τα 55 πυρηνικά εργοστάσια της χώρας.